बहरहाल, अमेरिका में मुख्यमंत्री अखिलेश यादव अंतरराष्ट्रीय पटल पर उत्तर प्रदेश की छवि चमकाने में लगे थे तो उनकी सरकार और पार्टी के रहनुमा प्रदेश में सघन जनसम्पर्क अभियान चलाकर सपा सरकार की तस्वीर चमका रहे हैं। इस तरह के अभियान प्रदेश के हर जनपद में हो रहे हैं। सरकार की उपलब्धियों को जन-जन, गांव-गांव पहुंचाने के इस अभियान में पार्टी के वरिष्ठ नेताओं-मंत्रियों एवं प्रभारियों सभी को शामिल किया गया है। गत दिनों मुख्यमंत्री अखिलेश यादव ने अमेरिका के लिए प्रस्थान करने से पूर्व औरैया में स्वयं इस अभियान का शुभारम्भ किया था तो वरिष्ठ मंत्री शिवपाल सिंह यादव ने सघन जनसम्पर्क अभियान के तहत कानपुर देहात में समारोह को सम्बोधित किया। उनके साथ पार्टी के अन्य कई नेता मौजूद थे। इस तरह के अभियानों को जरूरी बताते हुए सपाई कहते हैं कि पार्टी यही नहीं रूकेगी, इस अभियान के साथ-साथ पार्टी नेता बैठकों, नुक्कड़ सभाओं, साइकिल यात्रा और प्रचार सामग्री के वितरण का कार्य करके भी सरकार की छवि में चार चांद लगायेंगे।